Tunku Ismail Ibni Sultan Ibrahim

Duli Yang Amat Mulia Mejar Jeneral Tunku Ismail ibni Sultan Ibrahim (diputerakan pada  di Johor Bahru, Johor) merupakan Tunku Mahkota Johor. Tunku Ismail pernah berkhidmat sebagai pegawai Tentera India dan kini Penaung Diraja Persatuan Bolasepak Negeri Johor (PBNJ).

Tunku Ismail merupakan putera sulung kepada DYMM Sultan Johor Sultan Ibrahim dan DYMM Permaisuri Johor Raja Zarith Sofiah. Beliau merupakan cucunda kepada Sultan Johor yang sebelumnya iaitu Almarhum Sultan Iskandar ibni Sultan Ismail dan juga Sultan Perak yang ke-33 iaitu Almarhum Sultan Idris Shah II.

Tunku Ismail dilantik sebagai Raja Muda Johor pada 8 April 2006 oleh nendanya, Almarhum Sultan Iskandar ibni Sultan Ismail, sebagai pewaris kedua yang bakal menaiki takhta Kesultanan Johor (kini pewaris takhta utama setelah kemangkatan Sultan Iskandar). Tunku Ismail kemudian ditabalkan sebagai Tunku Mahkota Johor pada 28 Januari 2010 selepas ayahandanya ditabalkan menjadi Sultan Johor Darul Takzim ke - 25 pada 23 Januari 2010.

Pendidikan awal
Tunku Ismail menamatkan pendidikan awal di Sekolah Sri Utama dan Sekolah Rendah Kebangsaan St. Joseph di Johor Bahru. Beliau kemudian menerima pendidikan menengah rendah di Sekolah Antarabangsa Australia di Singapura dan meneruskan pengajian menengah di Hale School di Perth, Australia Barat, sehingga 2002 Tunku Ismail ialah anak sulung daripada enam beradik dan tidak mempunyai kelayakan akademik.

Tunku Ismail dilantik sebagai Raja Muda pada 8 April 2006 oleh datuknya, Almarhum Sultan Johor, dan meletakkan baginda yang kedua dalam barisan takhta (Kini pertama seiring selepas kemangkatan Sultan Iskandar). Tunku Ismail dilantik sebagai Tunku Mahkota Johor pada 28 Januari 2010.

Johor Darul Ta'zim FC
Tunku Ismail telah mengambil alih Persatuan Bola Sepak Johor dan telah membuat perubahan besar terhadap bola sepak johor ke arah yang lebih profesional. Pasukan itu yang sebelum ini dikenali sebagai Johor FC, kini dikenali sebagai Johor Darul Ta'zim dan menjadi kelab yang mendominasi Liga Super Malaysia sejak 2014.

Pada 12 Julai 2015, Tunku Ismail telah meletakkan jawatan sebagai Presiden Persatuan Bolasepak Negeri Johor (PBNJ). Jawatan tersebut telah diambil alih oleh YB Dato' Haji Ismail bin Karim, Setiausaha Kerajaan Johor.

Walaupun begitu, Sultan Johor, Sultan Ibrahim Ismail ibni Sultan Iskandar telah berkenan untuk melantik anakanda baginda, Tunku Ismail sebagai Penaung Diraja Persatuan Bola Sepak Negeri Johor (PBNJ) pada 21 Julai 2015.

Pada 9 Jun 2022, Tunku Ismail telah mengumumkan bahawa pengundurannya daripada kelab bola sepak Johor Darul Ta'zim (JDT).

Perkahwinan dan anakanda
Pada 24 Oktober 2014, DYAM Tunku Ismail berkahwin dengan YAM Che’ Puan Besar Khaleeda binti Bustamam yang berusia 21 tahun di Istana Bukit Serene, Johor dalam majlis peribadi. Majlis penyerahan dilakukan oleh Mufti Johor Datuk Tahrir Samsudin.

Khaleeda merupakan anak perempuan kepada Encik Bustamam Daud dan Puan Aziyah Abdul Aziz, beliau juga adalah anak bongsu daripada lima orang adik-beradik serta dilahirkan di Kuala Lumpur.

Pasangan diraja ini telah dikurniakan empat orang anakanda, anakanda sulung baginda berdua dan puteri sulung, diberi nama Yang Amat Mulia Tunku Khalsom Aminah Sofiah yang dilahirkan pada 25 Jun 2016. Anakanda kedua baginda berdua dan putera sulung diberi nama Duli Yang Amat Mulia Tunku Iskandar Abdul Jalil Abu Bakar Ibrahim yang dilahirkan pada 14 Oktober 2017. Anakanda ketiga dan putera kedua diberi nama Yang Amat Mulia Tunku Abu Bakar Ibrahim yang dilahirkan pada 17 Julai 2019. Anakanda keempat dan puteri kedua diberi nama YAM Tunku Zahrah Zarith Aziyah yang dilahirkan pada 21 April 2021.

Peranan
Pada 2 Disember 2022, Tunku Ismail telah dimasyhurkan sebagai Canselor Universiti Tun Hussein Onn Malaysia (UTHM) pada Istiadat Pemasyhuran Canselor, Pro-Canselor dan Konvokesyen Ke-22 di Dewan Sultan Ibrahim.

Keluarga dan Kerabat
Tunku Ismail berkahwin dengan Che' Puan Besar Khaleeda. Pasangan diraja ini dikurniakan dengan 2 orang puteri dan 2 orang putera.

Darjah Kebesaran
   Darjah Kerabat Johor Yang Amat Dihormati : 
 Darjah Kerabat Yang Amat Dihormati Pangkat Kedua (DK II) pada 8 April 2006.
 Darjah Kerabat Yang Amat Dihormati Pangkat Pertama (DK I) pada 11 April 2009.
   Darjah Mahkota Johor Yang Amat Mulia : 
 Darjah Mahkota Johor Yang Amat Mulia Pangkat Ketiga, Setia Mahkota Johor (SMJ) pada 8 April 2004.
 Darjah Mahkota Johor Yang Amat Mulia Pangkat Pertama, Dato’ Sri Paduka Mahkota Johor (SPMJ) pada 8 April 2005.
  Darjah Sultan Ismail Johor Yang Amat Diberkati :
 Pangkat Pertama, Dato' Sri Setia Sultan Ismail Johor (SSIJ) pada 22 November 2010.
  Darjah Sultan Ibrahim Johor Yang Amat Disanjungi :
 Pangkat Pertama Dato’ Sri Mulia Sultan Ibrahim Johor (SMIJ) pada 30 Mac 2015.
  Pingat Kemahkotaan Sultan Ibrahim (PSI, Pangkat Pertama) pada 23 Mac 2015.
  Pingat Sultan Ibrahim (PSI I, Pangkat Pertama) pada 23 Mac 2017.

Panggilan, gelaran dan lambang

 30 Jun 1984 - 8 April 2006: Yang Amat Mulia Tunku Ismail Idris Abdul Majid Abu Bakar Iskandar Ibni Tunku Ibrahim
 8 April 2006 - 28 Januari 2010: Duli Yang Amat Mulia Tunku Ismail Ibni Tunku Ibrahim, Raja Muda Johor
 28 Januari 2010 - kini: Duli Yang Amat Mulia Tunku Ismail Ibni Sultan Ibrahim, Tunku Mahkota Johor

Rujukan

Bacaan lanjut
 Nadarajah, Nesalmar, Johore and the Origins of British Control, 1895–1914, Arenabuku, 2000, 

Kelahiran 1984
Orang hidup
Tunku Mahkota Johor
Muslim Malaysia
Orang Malaysia berketurunan Inggeris
Orang Malaysia berketurunan Cina
Orang Malaysia berketurunan Denmark
Orang Malaysia berketurunan Bali
Orang Malaysia berketurunan Melayu
Johor Darul Ta'zim F.C.
Pewaris takhta
Penerima Darjah Kerabat Johor Yang Amat Dihormati Pangkat Pertama
Penerima Darjah Kerabat Johor Yang Amat Dihormati Pangkat Kedua
Penerima Darjah Dato’ Sri Paduka Mahkota Johor
Penerima Darjah Dato’ Sri Mulia Sultan Ibrahim Johor
Penerima Darjah Dato’ Sri Setia Sultan Ismail Johor
Canselor Universiti Tun Hussein Onn Malaysia